SL Uradni list Evropske unije C 232/10

SKLEP KOMISIJE

z dne 29. junija 2018

o ustanovitvi platforme za varnost potnikov v železniškem prometu

(2018/C 232/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) V skladu s členom 91(1)(a) Pogodbe imajo Unija in države članice nalogo, da določijo skupna pravila, ki se uporabljajo za mednarodni prevoz na ozemlje ali z ozemlja države članice ali za prevoz prek ozemlja ene ali več držav članic. Poleg tega je s členom 91(1)(d) Pogodbe Unija pooblaščena za določitev „vseh drugih ustreznih predpisov“ za namen vzpostavitve skupne prometne politike.

(2) V skladu s členom 26 Uredbe (ES) št. 1371/2007 o pravicah in obveznostih potnikov v železniškem prometu morajo prevozniki v železniškem prometu, upravljavci infrastrukture in upravljavci postaj ter države članice zagotoviti, da se potniki v železniškem prometu, ki uporabljajo železniški sistem Evropske unije, prevažajo tako, da ni ogrožena njihova osebna varnost; prav tako morajo sodelovati in si izmenjevati informacije o dobrih praksah pri preprečevanju ravnanja, ki lahko zmanjša raven varnosti.

(3) Da bi se povečala varnost potnikov in v skladu s posvetovanjem, ki ga je začela Komisija (1), bi bilo treba izboljšati sodelovanje z državami članicami in med njimi, zlasti v zvezi s čezmejnim zagotavljanjem varnosti ter zagotavljanjem varnosti na železniških postajah in vlakih. V ta namen mora Komisija uporabiti strokovno znanje strokovnjakov v okviru svetovalnega organa. Zato je treba ustanoviti strokovno skupino Komisije ter opredeliti njene naloge in strukturo. Ta strokovna skupina bi morala pomagati pri: pripravi priporočil, ki bodo državam članicam pomagala učinkovito usklajevati ukrepe za zagotavljanje varnosti v železniškem prometu, namenjene zmanjševanju tveganj; zagotavljanju tehničnega znanja in podpore, potrebnih za posodabljanje in izvajanje metodologije za ocenjevanje tveganj; ter pripravi smernic za načrte za obvladovanje tveganj.

(4) Ta skupina bi morala zajemati organe držav članic, pristojne za področje varnosti potnikov v železniškem prometu.

(5) Nekatere dejavnosti skupine bi morale temeljiti na izkušnjah in znanju zadevnih zainteresiranih strani iz železniškega sektorja. Slednji so lahko na podlagi javnega razpisa imenovani za člane tematskih podskupin.

(6) Ob upoštevanju posebne pomembnosti varnosti na železnici, ki lahko pomembno prispeva k splošni varnosti v železniškem prometu, bi bilo treba Agenciji Evropske unije za železnice podeliti status opazovalke.

(7) Za člane skupine bi bilo treba določiti pravila o razkrivanju informacij.

(8) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (2).

(9) Primerno je določiti obdobje uporabe tega sklepa, ki bi moralo biti tri leta. Komisija bo pravočasno preučila, ali je to obdobje smiselno podaljšati –

JE SPREJELA NASLEDNJI SKLEP:

Člen 1

Predmet urejanja

Ustanovi se platforma EU za varnost potnikov v železniškem prometu (v nadaljnjem besedilu: skupina).

Člen 2

Naloge

Naloge skupine so Komisiji zagotavljati svetovanje in strokovno znanje ter olajšati sodelovanje in usklajevanje z državami članicami in med njimi na področju varnosti potnikov v železniškem prometu na železniških postajah in na vlakih v Evropski uniji.

Njene naloge vključujejo zlasti:

1. zagotavljanje pomoči Komisiji in zagotavljanje izmenjave informacij in izkušenj na področju varnosti v železniškem prometu, razmislek o tem, kako bi bilo mogoče optimizirati varnost čezmejnih železniških storitev, in o zasnovi usklajevalnega mehanizma, da se zagotovi redna izmenjava informacij brez neusklajenih odločitev na nacionalni ravni;

2. pripravo in podajanje primerov dobrih praks in tehničnega svetovanja glede: (a) zagotavljanja informacij potnikom v primeru varnostnega incidenta; (b) varnostnih tehnologij in rešitev varnosti po zasnovi, posebej prilagojenih značilnostim železniškega sektorja; (c) postopkov za varnostno preverjanje osebja pred zaposlitvijo in ustreznega usposabljanja osebja na področju varnosti;

3. svetovanje o zasnovi mehanizma za hitro ocenjevanje nedavno javljenih novih groženj in varnostnih incidentov ter zagotavljanje enotnega razumevanja in soglasja glede potrebnega odziva za zmanjšanje kakršnih koli novih ali povečanih že obstoječih tveganj, ki so bila odkrita v postopku;

4. prispevanje k razvoju in posodabljanju skupne metodologije za ocenjevanje tveganja, ki ga za potnike v železniškem prometu in osebje predstavljajo teroristična dejanja, in poročanje o izvajanju te metodologije;

5. pripravo smernic glede programov za obvladovanje varnostnih tveganj, ki zajemajo preventivne varnostne in operativne sanacijske ukrepe za železniški promet, ki jih je mogoče prilagoditi glede na spremembe opredeljenih nacionalnih stopenj ogroženosti;

6. vzpostavitev sodelovanja z državami članicami in med njimi glede vprašanj v zvezi z varnostnimi ukrepi v železniškem prometu.

Člen 3

Posvetovanje

Komisija se lahko posvetuje s skupino o kateri koli zadevi v zvezi z varnostjo potnikov v železniškem prometu in osebja.

Člen 4

Članstvo

1. Člani so nacionalni organi držav članic, pristojni za področje varnosti v železniškem prometu.

2. Vsaka država članica imenuje po enega predstavnika in njegovega namestnika. Vsakega predstavnika ali njegovega namestnika lahko spremlja en strokovnjak s področja varnosti v železniškem prometu, da se zagotovi visoka raven tehničnega znanja.

3. Člani, ki ne morejo več učinkovito prispevati k razpravam strokovne skupine, ki po mnenju zadevne službe Evropske komisije ne izpolnjujejo pogojev iz člena 339 Pogodbe o delovanju Evropske unije ali ki odstopijo, niso več povabljeni na sestanke skupine in se lahko nadomestijo za preostanek mandata.

Člen 5

Predsednik

Skupini predseduje predstavnik Generalnega direktorata Komisije za mobilnost in promet (v nadaljnjem besedilu: GD MOVE) v tesnem sodelovanju in dogovoru z Generalnim direktoratom Komisije za migracije in notranje zadeve (v nadaljnjem besedilu: GD HOME).

Člen 6

Delovanje

1. Skupina ukrepa na zahtevo GD MOVE, v posvetovanju z GD HOME in v skladu s horizontalnimi pravili Komisije o strokovnih skupinah (v nadaljnjem besedilu: horizontalna pravila) (3).

2. Sestanki skupine načeloma potekajo v prostorih Komisije.

3. Storitve sekretariata opravlja GD MOVE. Zainteresirani uradniki iz drugih služb Komisije se lahko udeležijo sestankov skupine in njenih podskupin.

4. V dogovoru z GD MOVE lahko skupina z navadno večino svojih članov odloči, da bodo njene razprave javne.

5. Zapisnik razprave o vsaki točki dnevnega reda in mnenjih Skupine je smiseln in popoln. Zapisnik sestavi sekretariat, zanj pa je odgovoren predsednik.

6. Skupina svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico, da se mnenju, priporočilu ali poročilu priloži dokument, ki povzema razloge za njihovo stališče.

Člen 7

Podskupine

1. GD MOVE lahko v posvetovanju z GD HOME ustanovi podskupine za preučitev posebnih vprašanj na podlagi mandata, kot ga določi GD MOVE, ob zagotavljanju, da se ne prekrivajo z drugimi, že obstoječimi skupinami z zadevnega področja. Podskupine delujejo v skladu s horizontalnimi pravili in poročajo skupini. Takoj ko izpolnijo svoj mandat, se razpustijo.

2. GD MOVE lahko v posvetovanju z GD HOME in na podlagi javnega razpisa zadevne deležnike imenuje za člane podskupin.

Člen 8

Povabljeni strokovnjaki

GD MOVE lahko v posvetovanju z GD HOME k sodelovanju pri delu skupine ali podskupin ad hoc povabi strokovnjake s posebnim strokovnim znanjem v zvezi z zadevo na dnevnem redu.

Člen 9

Opazovalci

1. Agenciji Evropske unije za železnice se podeli status opazovalke. V skladu s horizontalnimi pravili se lahko z neposrednim povabilom ali na podlagi javnega razpisa status opazovalcev podeli tudi posameznikom, organizacijam in javnim subjektom, ki niso organi držav članic.

2. Organizacije in javni subjekti s statusom opazovalca imenujejo svoje predstavnike.

3. Opazovalcem in njihovim predstavnikom lahko predsedujoči dovoli sodelovanje v razpravah skupine in prispevanje svojega strokovnega znanja. Vendar nimajo glasovalne pravice in ne sodelujejo pri pripravi priporočil ali nasvetov skupine.

Člen 10

Poslovnik

Na predlog GD MOVE in v dogovoru z njim skupina sprejme svoj poslovnik z navadno večino svojih članov. To stori na podlagi standardnega poslovnika za strokovne skupine v skladu s horizontalnimi pravili (4).

Člen 11

Poslovna skrivnost in ravnanje s tajnimi podatki

Člani skupine in njihovi predstavniki ter povabljeni strokovnjaki in opazovalci:

1. spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje;

2. spoštujejo varnostne predpise Komisije v zvezi z varovanjem tajnih podatkov, kot so določeni v sklepih Komisije (EU, Euratom) 2015/443 (5) in (EU, Euratom) 2015/444 (6).

Če teh obveznosti ne spoštujejo, lahko Komisija sprejme vse ustrezne ukrepe.

Člen 12

Preglednost

1. Skupina in njene podskupine se vpišejo v register strokovnih skupin Komisije in drugih podobnih subjektov (v nadaljnjem besedilu: register strokovnih skupin).

2. V registru strokovnih skupin se v zvezi s sestavo Skupine objavijo naslednji podatki:

(a) imena organov držav članic;

(b) imena opazovalcev;

(c) imena članov podskupin.

3. Vsi relevantni dokumenti, vključno z dnevnimi redi, zapisniki in pisnimi prispevki udeležencev, so na voljo v registru strokovnih skupin ali prek povezave z registra na namensko spletišče, kjer je mogoče najti te informacije. Do namenskih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kot je opredeljeno v členu 4 Uredbe Evropskega parlamenta in Sveta (ES) št. 1049/2001.

Člen 13

Sejnine

1. Udeleženci, ki sodelujejo pri dejavnostih skupine in podskupin, za svoje storitve niso plačani.

2. Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka razporeditve sredstev.

Člen 14

Uporaba

Ta sklep se uporablja do 13. junija 2021.

V Bruslju, 29. junija 2018 Za Komisijo Violeta BULC Članica Komisije

(1) Zbirno poročilo: Povzetek posvetovanj o povečanju varnosti potnikov v železniškem prometu, SWD(2018) 400.

(2) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(3) Sklep Komisije C(2016) 3301 z dne 30. maja 2016 o oblikovanju horizontalnih pravil za ustanovitev in delovanje strokovnih skupin Komisije.

(4) Glej člen 17 horizontalnih pravil.

(5) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(6) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).